Ir-Regolament tal-Kunsill (KE) Nru 1776/2003
tad-29 ta’ Settembru 2003
li jemenda Regolament (KE) Nru 527/2003 li jawtorizza l-offerta u t-tqassim għall-konsum uman ta’ ċertu nbid impurtat mill-Arġentina li seta’ għadda minn proċessi onoloġiċi mhux prevvisti fir-Regolament (KE) Nru 1493/1999
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi il-Komunità Ewropea,
Wara li kkunsidra Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizazzjoni komuni tas-suq fl-inbid [1], u b’mod partikolari l-Artikolu 45(2) tiegħu,
Wara li kkunsidra l-proposta tal-Kummissjoni,
Billi:
(1) Bħalissa għaddejjin taħditiet bejn il-Komunità, rappreżentata mill-Kummissjoni, u l-Arġentina dwar ftehim rigward il-kummerċ ta’ l-inbid. Dawn jinvolvu b’mod partikolari il-proċessi oenoloġiċi rispettivi taż-żewġ partijiet u l-protezzjoni ta’ l-indikazzjonijiet ġeografiċi.
(2) Bi ħsieb li tassigura l-progress kwiet kontinwu tat-taħditiet, id-deroga tat permess li ż-żieda ta’ l-aċidu maliku fl-inbid magħmul fit-territorju ta’ l-Arġentina u impurtat fil-Komunità għandha tiġi mtawwla sad-dħul fis-seħħ tal-Ftehim milħuq f’dawn it-taħditiet, imma mhux aktar tard mit-30 ta’ Settembru 2004,
ADOTTA DAN IR-REGOLAMENT:
Artikolu 1
It-tieni sotto-paragrafu ta’ l-Artikolu 1(1) tar-Regolament tal-Kunsill (KE) Nru 527/2003 [2] għandu jiġi mibdul b’dan li ġej:
"Madankollu, din l-awtorità għandha tkun valida biss sad-dħul fis-seħħ tal-Ftehim li ntlaħaq fit-taħditiet ma’ l-Arġentina rigward ftehim fil-kummerċ ta’ l-inbid li jinvolvi metodi oenoloġiċi partikolari u l-protezzjoni ta’ l-indikazzjonijiet ġeografiċi, u mhux aktar tard mit-30 ta’ Settembru 2004."
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-29 ta’ Settembru 2003.